
1.	CONTEXTUL PROPUNERII
•	Motivele și obiectivele propunerii
În conformitate cu articolul 25a alineatul (2) din Regulamentul (CE) nr. 810/2009 („Codul de vize”)[footnoteRef:1], Comisia evaluează în mod regulat cooperarea țărilor terțe în materie de readmisie și raportează Consiliului cel puțin o dată pe an.  [1: 	Regulamentul (CE) nr. 810/2009 al Parlamentului European și al Consiliului din 13 iulie 2009 privind instituirea unui Cod comunitar de vize (Codul de vize), JO L 243, 15.9.2009, p. 1.] 

Pe baza celei de a 4-a evaluări privind cooperarea, care acoperă anul 2022 și a fost adoptată în 2023, și ținând seama de măsurile luate de Comisie pentru a îmbunătăți nivelul de cooperare al țării terțe în cauză în materie de readmisie și de relațiile generale ale Uniunii cu țara terță în cauză, Comisia a concluzionat că Etiopia nu a cooperat suficient și că, prin urmare, este necesar să se ia măsuri. La 27 septembrie 2023, în conformitate cu articolul 25a alineatul (5) litera (a) din Codul de vize, Comisia a adoptat o propunere de decizie de punere în aplicare a Consiliului de suspendare a aplicării dispozițiilor de la articolul 14 alineatul (6), articolul 16 alineatul (5) litera (b), articolul 23 alineatul (1) și articolul 24 alineatele (2) și (2c) din Codul de vize în ceea ce îi privește pe resortisanții Etiopiei. La 29 aprilie 2024, Consiliul a adoptat Decizia de punere în aplicare (UE) 2024/1341[footnoteRef:2]. [2: 	Decizia de punere în aplicare (UE) 2024/1341 a Consiliului din 29 aprilie 2024 privind suspendarea anumitor dispoziții ale Regulamentului (CE) nr. 810/2009 al Parlamentului European și al Consiliului în ceea ce privește Etiopia.] 

În conformitate cu articolul 25a alineatul (6) din Codul de vize, Comisia evaluează continuu și raportează, pe baza indicatorilor prevăzuți la alineatul (2) de la articolul respectiv, dacă se poate constata o îmbunătățire substanțială și susținută a cooperării cu țara terță în cauză și, ținând seama și de relațiile generale ale Uniunii cu țara terță respectivă, poate prezenta Consiliului o propunere de abrogare sau de modificare a deciziilor de punere în aplicare menționate la alineatul (5) din articolul respectiv. 
Pe baza celei de a 6-a evaluări anuale privind cooperarea, care acoperă anul de referință 2024 și a fost adoptată în 2025[footnoteRef:3], Comisia a luat act de acțiunile substanțiale întreprinse de Etiopia și de tendința pozitivă de îmbunătățire a cooperării, care trebuia să se transforme în progrese susținute.  [3: 	COM(2025) 416 final din 15 iulie 2025.] 

Pe baza evaluării continue a cooperării, inclusiv în cadrul grupurilor de lucru relevante ale experților tehnici și ale Consiliului, precum și pe baza progreselor susținute constatate în cadrul celui de al 6-lea grup de lucru comun care s-a întrunit la 18 februarie 2026, Comisia consideră că, de la intrarea în vigoare a Deciziei de punere în aplicare (UE) 2024/1341 a Consiliului, se poate considera că există o îmbunătățire substanțială și susținută a cooperării în materie de readmisie în ceea ce privește identificarea resortisanților etiopieni aflați în situație de ședere ilegală pe teritoriul statelor membre, eliberarea documentelor de călătorie provizorii și organizarea periodică a operațiunilor de returnare. Prin urmare, Comisia consideră că este oportun să prezinte o propunere de decizie de punere în aplicare a Consiliului de abrogare a Deciziei de punere în aplicare (UE) 2024/1341 a Consiliului.
Cazul Etiopiei
În februarie 2018, UE a încheiat un acord de readmisie fără caracter obligatoriu cu Etiopia („Procedura de admisie pentru returnarea etiopienilor din statele membre ale Uniunii Europene”). De atunci, au avut loc șase reuniuni ale grupului de lucru comun pentru a monitoriza punerea în aplicare a acordului. 
Potrivit constatărilor Comisiei prezentate în cel de al 4-lea raport din 2023, întocmit în temeiul articolului 25a, cooperarea Etiopiei în materie de readmisie în 2022 a fost insuficientă. Au existat provocări persistente în ceea ce privește identificarea resortisanților Etiopiei aflați în situație de ședere ilegală pe teritoriul statelor membre, din cauza absenței unui răspuns din partea autorităților etiopiene la cererile de readmisie, a dificultăților legate de eliberarea documentelor de călătorie provizorii chiar și în cazurile în care cetățenia fusese confirmată anterior, precum și a problemelor legate de organizarea operațiunilor de returnare a persoanelor care au făcut obiectul returnărilor voluntare sau forțate cu zboruri regulate și zboruri charter.
În pofida eforturilor de intensificare a angajamentului în materie de readmisie și a asistenței tehnice furnizate de UE, cooperarea cu Etiopia în materie de readmisie nu se îmbunătățise. UE a transmis Etiopiei mesaje clare cu privire la necesitatea de a-și îmbunătăți cooperarea în ceea ce privește readmisia resortisanților săi care nu au drept de ședere în statele membre ale UE și de a pune pe deplin în aplicare acordul de readmisie, inclusiv printr-o identificare rapidă și prin eliberarea de documente de călătorie provizorii pentru toate persoanele care fac obiectul returnării, inclusiv al returnării forțate. Întrucât situația nu se îmbunătățise în pofida măsurilor continue luate de Comisie, și ținând seama de relațiile generale ale UE cu Etiopia, s-a considerat că cooperarea Etiopiei cu UE în materie de readmisie nu este suficientă și că erau necesare acțiuni suplimentare. Prin urmare, Comisia a propus, în septembrie 2023, măsuri în materie de vize, care au fost adoptate de Consiliu în aprilie 2024.
Pe baza celui de al 6-lea raport întocmit în temeiul articolului 25a, care acoperă anul de referință 2024 și a fost adoptat în iulie 2025, Comisia a luat act de acțiunile substanțiale întreprinse de Etiopia și de tendința pozitivă de îmbunătățire a cooperării, care trebuia să se transforme în progrese susținute. Etiopia a reluat procesarea cazurilor de returnare forțată și eliberarea documentelor de călătorie provizorii cu valabilitate corespunzătoare (astfel cum se indică în acordul de readmisie) și și-a îmbunătățit reacția în relația cu autoritățile statelor membre. Trei misiuni de identificare au avut loc în 2024 și una în 2025, cu rezultate pozitive în ceea ce privește confirmarea cetățeniei și îmbunătățirea termenelor de comunicare a rezultatelor, precum și cu un angajament asumat față de statele membre de a elibera la cerere, pentru toate cazurile, documente de călătorie provizorii. Prima operațiune de zbor charter de după 2021 a avut loc în decembrie 2024, iar cooperarea prin zboruri charter a continuat în cursul anului 2025. În decembrie 2025, UE a organizat la Bruxelles o formare încununată de succes privind tehnicile de verificare a cetățeniei pentru administrația națională etiopiană și consulatele Etiopiei din Europa.
Pe baza tuturor considerentelor de mai sus, Comisia consideră că se poate considera că există o îmbunătățire substanțială și susținută a cooperării în materie de readmisie și propune abrogarea Deciziei de punere în aplicare 2024/1341 a Consiliului. 
Relațiile generale ale Uniunii cu Etiopia
Etiopia este o țară foarte importantă pentru stabilitatea din Cornul Africii. Aceasta este a doua țară din Africa ca populație (110 milioane de locuitori) și găzduiește peste 1,1 milioane de refugiați din regiune. Din noiembrie 2020, Etiopia s-a confruntat cu un conflict intern care a condus la semnarea, la 2 noiembrie 2022, în Pretoria (Africa de Sud), a Acordului de încetare permanentă a ostilităților. În etapa critică a conflictului din Sudan, care a izbucnit în aprilie 2023, autoritățile etiopiene au oferit o asistență substanțială în ceea ce privește eliberarea vizelor și facilitățile de la frontieră în timpul evacuării cetățenilor UE din Sudan. 
Țara beneficiază de acces la piața europeană fără taxe vamale și fără contingente în temeiul regimului „Totul în afară de arme”. 
Etiopia este membră a Autorității interguvernamentale pentru Dezvoltare și membră a Comitetului director al Procesului de la Khartoum. Etiopia este parte la Acordul din Samoa. Aceasta este un partener important pentru Uniunea Europeană, cu care are un parteneriat de lungă durată, inițiat în urmă cu mai mult de 40 de ani. În 2016, UE și Etiopia au semnat un „angajament strategic”, prin care ambele părți se angajează să coopereze strâns în domenii precum pacea și securitatea regională, comerțul și investițiile, inclusiv migrația și strămutarea forțată. UE sprijină Etiopia prin intermediul Programului indicativ multianual (PIM) pentru Etiopia 2024-2027, care dispune de un buget stabilit inițial la 650 de milioane EUR și revizuit la 609 milioane EUR, după o evaluare la jumătatea perioadei. Această inițiativă marchează o evoluție semnificativă în angajamentul UE față de Etiopia, trecând de la răspunsul în situații de criză și sprijinul pentru reconstrucție la un parteneriat pentru investiții durabil și pe termen lung. Inițiativa vizează 3 domenii prioritare: Pactul verde, dezvoltarea umană (inclusiv migrația și strămutarea forțată) și guvernanța/consolidarea păcii. 
•	Coerența cu dispozițiile de politică deja existente în domeniul de politică vizat
Decizia propusă este conformă cu Codul de vize, în care sunt stabilite normele armonizate ale politicii comune în domeniul vizelor care reglementează procedurile și condițiile de eliberare a vizelor pentru șederile preconizate pe teritoriul statelor membre care nu depășesc 90 de zile în cursul oricărei perioade de 180 de zile. Decizia propusă este, de asemenea, în concordanță cu propunerea anterioară de stabilire a măsurilor[footnoteRef:4].  [4: 	Propunere Comisiei de DECIZIE DE PUNERE ÎN APLICARE A CONSILIULUI privind suspendarea anumitor dispoziții ale Regulamentului (CE) nr. 810/2009 al Parlamentului European și al Consiliului în ceea ce privește Etiopia, COM(2023) 568 final 2023/0344.] 

•	Coerența cu alte politici ale Uniunii
UE promovează o abordare cuprinzătoare bazată pe valori și responsabilități comune în ceea ce privește migrația și strămutarea forțată. Noul Pact privind migrația și azilul prevede dezvoltarea și aprofundarea unor parteneriate personalizate, cuprinzătoare și echilibrate, pentru a promova cooperarea cu privire la toate aspectele relevante: 
1. acordarea de protecție celor care au nevoie și sprijinirea țărilor-gazdă și a comunităților-gazdă;
1. crearea de perspective economice și abordarea cauzelor profunde ale migrației ilegale și ale strămutării forțate;
1. sprijinirea eforturilor partenerilor de a consolida guvernanța și gestionarea migrației;
1. promovarea cooperării în materie de returnări și readmisii;
1. dezvoltarea unor căi legale de acces în Europa.
Cooperarea dintre statele membre și țările terțe în ceea ce privește readmisia resortisanților țărilor terțe aflați în situație de ședere ilegală este un element important al acestei politici. În concluziile sale din octombrie 2024, Consiliul European a solicitat acțiuni ferme la toate nivelurile pentru a facilita, a spori și a accelera returnările din Uniunea Europeană, utilizând toate politicile, instrumentele și mijloacele pertinente ale UE, inclusiv diplomația, dezvoltarea, comerțul și vizele[footnoteRef:5]. [5: 	EUCO 25/24.] 

2.	TEMEI JURIDIC, SUBSIDIARITATE ȘI PROPORȚIONALITATE
•	Temeiul juridic
Regulamentul (CE) nr. 810/2009 al Parlamentului European și al Consiliului din 13 iulie 2009 privind instituirea unui Cod comunitar de vize (Codul de vize), articolul 25a alineatul (6).
•	Subsidiaritatea (în cazul competențelor neexclusive) 
Nu se aplică.
•	Proporționalitatea
Scopul măsurii propuse este de a abroga măsurile în materie de vize, recunoscând progresele substanțiale și susținute înregistrate de Etiopia în materie de cooperare, în special în ceea ce privește deficiențele identificate și intensitatea eforturilor. Măsura specială este proporțională cu obiectivul urmărit. 
3.	REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
•	Evaluările ex post/verificările adecvării legislației existente
Nu se aplică. 
•	Consultările cu părțile interesate
Nu se aplică. 
•	Obținerea și utilizarea cunoștințelor de specialitate
Nu se aplică. 
•	Evaluarea impactului
Nu se aplică. 
•	Adecvarea reglementărilor și simplificarea
Nu se aplică. 
•	Drepturile fundamentale
Prin abrogarea măsurilor în materie de vize, cererile de viză vor fi prelucrate din nou în conformitate cu normele standard ale Codului de vize și, prin urmare, drepturile fundamentale nu vor fi afectate. 
4.	IMPLICAȚII BUGETARE
Nu se aplică. 
5.	ALTE ELEMENTE
•	Planurile de punere în aplicare și măsurile de monitorizare, evaluare și raportare
Nu se aplică. 
•	Documentele explicative (în cazul directivelor)
Nu se aplică. 
•	Explicarea detaliată a dispozițiilor specifice ale propunerii
[bookmark: _Hlk215485218]Articolul 1 prevede că Decizia de punere în aplicare (UE) 2024/1341 a Consiliului din 29 aprilie 2024 privind suspendarea anumitor dispoziții ale Regulamentului (CE) nr. 810/2009 în ceea ce privește Etiopia se abrogă. 
Articolul 2 cuprinde lista destinatarilor deciziei propuse, și anume statele membre relevante.

2026/0092 (NLE)
Propunere de
DECIZIE DE PUNERE ÎN APLICARE A CONSILIULUI
de abrogare a Deciziei de punere în aplicare (UE) 2024/1341 privind suspendarea anumitor dispoziții ale Regulamentului (CE) nr. 810/2009 al Parlamentului European și al Consiliului în ceea ce privește Etiopia 

CONSILIUL UNIUNII EUROPENE,
având în vedere Tratatul privind funcționarea Uniunii Europene, 
având în vedere Regulamentul (CE) nr. 810/2009 al Parlamentului European și al Consiliului din 13 iulie 2009 privind instituirea unui Cod comunitar de vize (Codul de vize)[footnoteRef:6], în special articolul 25a alineatul (6),  [6: 	JO L 243, 15.9.2009, p. 1.] 

având în vedere propunerea Comisiei Europene,
întrucât:
(1)	Potrivit evaluării efectuate în conformitate cu articolul 25a alineatul (2) din Regulamentul (CE) nr. 810/2009, cooperarea Etiopiei în materie de readmisie în 2022 a fost considerată insuficientă. Au fost necesare îmbunătățiri semnificative ale cooperării în toate etapele procesului de readmisie, inclusiv pentru a se asigura că Etiopia cooperează în mod eficace cu toate statele membre în ceea ce privește identificarea și eliberarea documentelor de călătorie, precum și în ceea ce privește operațiunile de returnare în timp util și în mod previzibil.
(2)	Ținând seama de măsurile luate de Comisie pentru a îmbunătăți nivelul de cooperare și relațiile generale ale Uniunii cu Etiopia, s-a considerat că era necesară o acțiune din partea Uniunii.
(3)	Decizia de punere în aplicare (UE) 2024/1341 a Consiliului[footnoteRef:7] a suspendat temporar aplicarea anumitor dispoziții ale Regulamentului (CE) nr. 810/2009 în ceea ce privește resortisanții Etiopiei, pentru a încuraja Etiopia să întreprindă acțiunile necesare pentru îmbunătățirea cooperării în materie de readmisie. [7: 	Decizia de punere în aplicare (UE) 2024/1341 a Consiliului din 29 aprilie 2024 privind suspendarea anumitor dispoziții ale Regulamentului (CE) nr. 810/2009 al Parlamentului European și al Consiliului în ceea ce privește Etiopia.] 

(4)	Dispozițiile suspendate temporar au fost cele menționate la articolul 25a alineatul (5) litera (a) din Regulamentul (CE) nr. 810/2009: suspendarea posibilității de derogare de la cerințele privind documentele justificative care trebuie prezentate de solicitanții de viză, menționată la articolul 14 alineatul (6), suspendarea perioadei generale de prelucrare de 15 zile calendaristice, menționată la articolul 23 alineatul (1) (lucru care, în consecință, exclude, de asemenea, aplicarea normei care permite prelungirea acestei perioade până la maximum 45 de zile numai în cazuri individuale, ceea ce înseamnă că perioada standard de prelucrare devine de 45 de zile), suspendarea eliberării vizelor cu intrări multiple, în conformitate cu articolul 24 alineatele (2) și (2c), și suspendarea scutirii opționale de la plata taxei de viză pentru titularii de pașapoarte diplomatice și de serviciu, în conformitate cu articolul 16 alineatul (5) litera (b).
(5)	Evaluarea continuă de către Comisie a cooperării Etiopiei în materie de readmisie de la intrarea în vigoare a Deciziei de punere în aplicare (UE) 2024/1341 a Consiliului indică faptul că se poate considera că există o îmbunătățire substanțială și susținută a cooperării în materie de readmisie în ceea ce privește identificarea resortisanților etiopieni aflați în situație de ședere ilegală pe teritoriul statelor membre, eliberarea documentelor de călătorie provizorii și organizarea periodică a operațiunilor de returnare. Prin urmare, nu mai este necesar să se aplice măsuri în materie de vize resortisanților Etiopiei, iar Decizia de punere în aplicare (UE) 2024/1341 ar trebui abrogată.
(6)	În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică. Deoarece prezenta decizie constituie o dezvoltare a acquis-ului Schengen, Danemarca urmează să decidă, în conformitate cu articolul 4 din protocolul respectiv, în termen de șase luni de la data la care Consiliul decide cu privire la prezenta decizie, dacă o va pune în aplicare în legislația sa națională.
(7)	Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului[footnoteRef:8]; prin urmare, Irlanda nu participă la adoptarea prezentei decizii, aceasta nu este obligatorie pentru respectivul stat membru și nu i se aplică. [8: 	Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).] 

(8)	În ceea ce privește Islanda și Norvegia, prezenta decizie constituie o dezvoltare a dispozițiilor acquis-ului Schengen în înțelesul Acordului încheiat de Consiliul Uniunii Europene și Republica Islanda și Regatul Norvegiei în ceea ce privește asocierea acestor două state la punerea în aplicare, asigurarea respectării și dezvoltarea acquis-ului Schengen[footnoteRef:9], care se află sub incidența articolului 1 punctul B din Decizia 1999/437/CE a Consiliului[footnoteRef:10]. [9: 	JO L 176, 10.7.1999, p. 36.]  [10: 	Decizia 1999/437/CE a Consiliului din 17 mai 1999 privind anumite modalități de aplicare a Acordului încheiat între Consiliul Uniunii Europene și Republica Islanda și Regatul Norvegiei în ceea ce privește asocierea acestor două state în vederea punerii în aplicare, a asigurării respectării și dezvoltării acquis-ului Schengen (JO L 176, 10.7.1999, p. 31).] 

(9)	În ceea ce privește Elveția, prezenta decizie constituie o dezvoltare a dispozițiilor acquis-ului Schengen în înțelesul Acordului dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, asigurarea respectării și dezvoltarea acquis-ului Schengen[footnoteRef:11], care se află sub incidența articolului 1 punctul B din Decizia 1999/437/CE coroborat cu articolul 3 din Decizia 2008/146/CE a Consiliului[footnoteRef:12]. [11: 	JO L 53, 27.2.2008, p. 52.]  [12: 	Decizia 2008/146/CE a Consiliului din 28 ianuarie 2008 privind încheierea, în numele Comunității Europene, a Acordului între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen (JO L 53, 27.2.2008, p. 1).] 

(10)	În ceea ce privește Liechtensteinul, prezenta decizie constituie o dezvoltare a dispozițiilor acquis-ului Schengen în înțelesul Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen[footnoteRef:13], care intră sub incidența articolului 1 punctul B din Decizia 1999/437/CE, coroborat cu articolul 3 din Decizia 2011/350/UE a Consiliului[footnoteRef:14]. [13: 	JO L 160, 18.6.2011, p. 21.]  [14: 	Decizia 2011/350/UE a Consiliului din 7 martie 2011 privind încheierea, în numele Uniunii Europene, a Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, respectarea și dezvoltarea acquis-ului Schengen, în ceea ce privește eliminarea controalelor la frontierele interne și circulația persoanelor (JO L 160, 18.6.2011, p. 19).] 

(11)	În ceea ce privește Ciprul, prezenta decizie constituie un act care se întemeiază pe acquis-ul Schengen sau care are în alt mod legătură cu acesta, în sensul articolului 3 alineatul (2) din Actul de aderare din 2003,
ADOPTĂ PREZENTA DECIZIE: 
Articolul 1
Decizia de punere în aplicare (UE) 2024/1341 a Consiliului se abrogă.
Articolul 2
Prezenta decizie se adresează Regatului Belgiei, Republicii Bulgaria, Republicii Cehe, Republicii Croația, Republicii Federale Germania, Republicii Estonia, Republicii Elene, Regatului Spaniei, Republicii Franceze, Republicii Italiene, Republicii Cipru, Republicii Letonia, Republicii Lituania, Marelui Ducat al Luxemburgului, Ungariei, Republicii Malta, Regatului Țărilor de Jos, Republicii Austria, Republicii Polone, Republicii Portugheze, României, Republicii Slovenia, Republicii Slovace, Republicii Finlanda și Regatului Suediei.
Adoptată la Bruxelles,
	Pentru Consiliu
	Președintele

